Tarybos reglamentas (EB) Nr. 2249/1999
1999 m. spalio 22 d.
dėl Bendrijos tarifinės kvotos atidarymo iškaulinėtos džiovintos galvijų mėsos importui
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi:
(1) vykstant deryboms dėl sutarties tarp Europos Bendrijos ir Šveicarijos Konfederacijos dėl prekybos žemės ūkio produktais Bendrija įsipareigojo nuo 1999 m. liepos 1 d. įvesti autonominę tarifinę kvotą iškaulinėtai džiovintai galvijų mėsai; sutartis buvo pasirašyta 1999 m. birželio 21 d.;
(2) siekiant laikytis Bendrijos įsipareigojimo sąlygų turėtų būti nustatyta, kad toks preferencinis režimas baigiamas taikyti praėjus 12 mėnesių nuo sutarties įsigaliojimo;
(3) supaprastinimo sumetimais ši kvota turėtų būti įvesta daugelio metų atskirų 12 mėnesių laikotarpiams; tačiau paskutinis kvotos laikotarpis gali būti trumpesnis kaip 12 mėnesių, atsižvelgiant į faktinę sutarties įsigaliojimo datą; tokiu atveju Komisija turėtų būti įgaliota atitinkamai atsižvelgti į esamą kiekį pagal tarifinę kvotą;
(4) pasibaigus pereinamajam laikotarpiui, kuris baigiasi praėjus vieneriems metams nuo sutarties įsigaliojimo, preferencinio iškaulinėtos džiovintos galvijų mėsos importo iš Šveicarijos sąlygos numatomos minėta sutartimi;
(5) išsamios šio reglamento taikymo taisyklės ir konkrečios nuostatos dėl kvotos administravimo turėtų būti priimtos laikantis 1968 m. birželio 27 d. Tarybos reglamento (EEB) Nr. 805/68 dėl bendro galvijienos rinkos organizavimo [1] 27 straipsnyje nustatytos tvarkos,
PRIĖMĖ ŠĮ REGLAMENTĄ:
1 straipsnis
1. Daugelio metų laikotarpiui nuo vienerių metų liepos 1 d. iki kitų metų birželio 30 d. įvedama Bendrijos tarifinė kvota 700 tonų grynajam iškaulinėtos džiovintos galvijų mėsos, klasifikuojamos KN kodo ex02102090 pozicijoje, importui per bet kurį tokį laikotarpį.
2. Bendrajame muitų tarife nustatyti specialieji muitų tarifų dydžiai netaikomi 1 dalyje numatytai kvotai.
2 straipsnis
Išsamios šio reglamento taisyklės nustatomos ir, jeigu būtina, kai galutinis tarifinės kvotos laikotarpis yra trumpesnis kaip 12 mėnesių, metinis kiekis proporcingai sumažinimas laikantis Reglamento (EEB) Nr. 805/68 27 straipsnyje nustatytos tvarkos.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1999 m. liepos 1 d. iki paskutinės dvylikto mėnesio nuo sutarties tarp Europos Bendrijos ir Šveicarijos Konfederacijos dėl prekybos žemės ūkio produktais įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1999 m. spalio 22 d.